UltraSPARC II

**UltraSPARC II** (kodenavn «Blackbird», produktkoder: Sun STP1031, Sun STP1032, Sun STP1032A) var en 64-bit mikroprosessor som ble utviklet av Sun Microsystems og fabrikkert av Texas Instruments. UltraSPARC II ble lansert i 1997 og var basert på spesifikasjonen SPARC Versjon 9. En av de sentrale arkitektene bak UltraSPARC II var Marc Tremblay.

UltraSPARC II var en videreutvikling av UltraSPARC. Ved 250&nbsp;MHz hadde den 50% høyere ytelse enn sin forgjenger og likevel benyttet 15% mindre strøm. Likeledes var prosessorens størrelse redusert til omkring 69% av dens forgjenger. Størrelsen på den eksterne nivå-2 Cache ble økt til 1, 2, 4 eller 8 Mb, mot 512 Kb, 1 Mb og 2 Mb hos forgjengeren.

Ellers var størrelsen på den interne nivå-1 cache den samme, og prosessoren benyttet den samme 4-veis, superskalære pipelining som sin forgjenger.

En viktig nyhet var at prosessorens pipeline kunne utføre 4 instruksjoner per syklus, også under betingede hopp og cache miss. Ytelsen til nivå-2 cache ble også økt gjennom nye instruksjoner for henting av instruksjoner, der inntil tre kommende instruksjoner kunne hentes på forhånd *(prefetch)*.

SIMD-instruksjonene Visual Instruction Set (VIS) ble også forbedret i form av sanntids MPEG-2-dekoding, forbedret støtte for 3D-grafikk i form av støtte for *texture-mapping* og *triangle rendering*, og en høyere ytelse ved at VIS ikke behøvde å benytte ekstern RAM. VIS opptok kun 3 % av prosessorens størrelse.

Lignende instruksjoner ble senere innført i x86-arkitekturen i form av MMX, 3DNow!, SSE, SSE2 og SSE3.

De første utgavene ble lansert i hastigheter på 250, 300, 336 og 360&nbsp;MHz (Sun STP1031), og var klokkemultipliserte 2, 3 og 4 ganger: Hastighetene mot ekstern RAM var 83&nbsp;MHz ved 250 Mhz, 75 eller 100&nbsp;MHz ved 300&nbsp;MHz, 84&nbsp;MHz ved 336&nbsp;MHz og 90, 120 eller 180&nbsp;MHz ved 360&nbsp;MHz.

Med 300&nbsp;MHz og 2 Mb ekstern nicå-2 cache-RAM hadde UltraSPARC II en ytelse på 420 SPEC92int og 660 SPEC92fp.

UltraSPARC II hadde 5,4 millioner transistorer. De første utgavene ble fabrikkert med en 350 nanometers 5-lags CMOS-prosess, benyttet en intern spenning på 2,5 Volt, og støttet ekstern nivå-2 cache på 1, 2 eller 4 Mb. Størrelsen var 12.5 x 12.5&nbsp;mm, eller 149&nbsp;mm².

I mars 1999 ble UltraSPARC II lansert i en ny utgave med kodenavnet «Sapphire-Black», fabrikkert med en 250 nanometers 5-lags CMOS prosess, med en intern spenning på 1.9 Volt og støtte for ekstern nivå-2 cache på opptil 8 Mb.

Disse prosessorene hadde en størrelse på 126&nbsp;mm², og ble lansert i hastigheter på 400 (Sun STP1032/Sun STP1032A), 450 (Sun STP1032A) og 480&nbsp;MHz (Sun STP1032A).

## UltraSPARC IIe

Den 11. september 2000 lanserte Sun Microsystems UltraSPARC IIe (kodenavn: «Hummingbird», produktkode: Sun SME1701) for innebygde systemer. Prosessoren hadde 256 Kb integrert nivå-2 cache-RAM, en integrert minnekontroller for 66&nbsp;MHz PC-100 SDRAM, og en integrert kontroller for 32-bit 66&nbsp;MHz PCI-buss.

Prosessoren ble lansert i hastigheter på 400 og 500&nbsp;MHz, og ble produsert med en 180 nanometers CMOS-prosess. Den interne spenningen var 1,5 og 1,7 Volt.

## UltraSPARC IIi
UltraSPARC IIi (kodenavn: «Sabre») var en lavkostnads-utgave som ble introdusert i 1997 i hastigheter på 270-360&nbsp;MHz. Den var fabrikkert med en 350 nanometers 5-lags CMOS-prosess, med en størrelse på 156&nbsp;mm², og hadde 256 Kb, 512 Kb, 1 Mb eller 2 Mb nivå-2 cache. Den interne spenningen var 1.9 Volt.

I 1998 ble en forbedret utgave (kodenavn: «Sapphire-Red») produsert med en 250 nanometers CMOS-prosess. Den hadde også en intern spenning på 1.9 Volt, og 2 Mb nivå-2 cache. Prosessoren ble lansert i hastigheter på 333 (Sun SME1040), 360 (Sun SME1430) og 440 Mhz (Sun SME1430)

Prosessoren hadde 587 pinner i en LGA-socket.

## UltraSPARC IIe+
UltraSPARC IIe+ (kodenavn: «Phantom») ble introdusert i 2002 i hastigheter på 550 til 650&nbsp;MHz og en nivå-2 cache på 512 Kb. Prosessoren ble produsert med en 180 nanometers kobber CMOS-prosess, og hadde en spenning på 1.7 Volt.

## Referanser